የዛሬ አስር ዓመት እስላማዊ ፍርድቤቶች ሶማሊያን በተቆጣጠረ ጊዜና የሻዕሪያን ህግ በመተግበር ሰላምና መረጋጋት በሶማሊያ ማስፈን ሲጀምር፤ አክራሪና አሸባሪ ናቸው ብሎ በመወንጀልና በማስወንጀል ብልጣብልጡ መለስ የአሜሪካንን ድጋፍ አግኝቶ ነበር። “በኮንዶም አንዋጋም” እያለ ለንግግሩ ለከት ሳያደርግ በኢትዮጵያ ሕዝብ ላይ በአፉ ሲቀዝን የነበረው መለስ፤ ሶማሊያን በወረረ ጊዜ “እዚያ የምንቆየው የሽግግር መንግሥቱ ሰላምና መረጋጋት ለማስፈን እንዲችል ለጥቂት ቀናት ለማገዝ ነው፤ … ይህ ምናልባት አንድ ሳምንት ቢበዛ ደግሞ ሁለት ሳምንት” ሊፈጅ ይችላል ማለቱ የሚረሳ አይደለም። ሆኖም ህወሓት እስላማዊ ፍርድቤቶችን አስወግዶ አልሻባብን በምትኩ አስቀምጦ የመውጣት ያህል አሻጥር መፈጸሙ እየታወቀ “አሸባሪነትን በመወጋት” ስም የአሜሪካ ወዳጅ ሆኖ ቆይቷል። ይህንን ለመተግበር እስላማዊ ፍርድቤቶችን ከተዋጋና በሶማሊያ ክፍተት በመፍጠር ለአልሻባብ መፈልፈል ሁኔታውን ካመቻቸ በኋላ በጥር 2008ዓም ጦሩን ከሶማሊያ አስወጣ።
